Diari Oficial de la Generalitat Valenciana


Sumari del DOGV 3538, del 14-07-1999 (1999/6600)

ORDRE de 24 de juny de 1999, de la Conselleria d'Ocupació, Indústria i Comerç, per la qual s'afegix un nou capítol a l'Ordre de 21 de setembre de 1998 que regula l'aplicació del Programa Eurodyssée, es publica la línia pressupostària per al finançament de les ajudes convocades en el marc de l'esmentada ordre durant l'exercici 1999 i s'obri el termini de presentació de sol·licituds.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3538

Data del DOGV
:   14-07-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/6600


Data del document
:   24-06-1999

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

 Descriptors 

:   * suport econòmic
    * jove
    * pràctiques de formació

ORDRE de 24 de juny de 1999, de la Conselleria d'Ocupació, Indústria i Comerç, per la qual s'afegix un nou capítol a l'Ordre de 21 de setembre de 1998 que regula l'aplicació del Programa Eurodyssée, es publica la línia pressupostària per al finançament de les ajudes convocades en el marc de l'esmentada ordre durant l'exercici 1999 i s'obri el termini de presentació de sol·licituds. [1999/6600]
  
La Generalitat Valenciana, a través de la Conselleria d'Ocupació, Indústria i Comerç, participa anualment en el desenrotllament del Programa Eurodyssée, creat l'any 1985 per l'Assemblea de Regions d'Europa.
  
Amb la seua participació en el programa, la Generalitat Valenciana pretén donar suport a la promoció i formació laboral de jóvens valencians, facilitant-los per a això l'accés a una experiència d'intercanvi internacional. D'altra banda, i en aplicació del principi de reciprocitat establit per l'Assemblea de Regions d'Europa per a l'aplicació del Programa Eurodyssée, la Comunitat Valenciana, per a poder enviar jóvens a l'estranger, es compromet a rebre i facilitar estades a jóvens provinents d'altres regions.
  
La present ordre, a més a més d'acomplir el que s'ha establit en l'article 47,11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública Valenciana, pel que fa a la necessitat de fer públics les línies de subvenció que financen la concessió d'ajudes de naturalesa corrent o de capital i de l'import màxim que s'hi destina, pretén modificar l'Ordre de 21 de setembre de 1998 a fi de poder fer efectiva la participació dels jóvens pertanyents a totes les regions europees participants en el programa, pertanyen o no a la Unió Europea.
  
Per tot això i fent ús de les atribucions que m'atorguen l'article 35 de la Llei 5/1983, de 30 de desembre, del Govern Valencià, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Article 1
  
Per a l'exercici 1999, i de conformitat amb la Llei 11/1998, de 29 de desembre, de Pressupostos de la Generalitat Valenciana per a l'exercici 1999, les ajudes previstes en l'Ordre de 21 de setembre de 1998, de la Conselleria d'Ocupació, Indústria i Comerç, es finançaran a càrrec de la secció 11, programa 322.10, línia 420/000/99, codi comptable 2586, per un import global de vint-i-huit milions de pessetes (36.455.708 PTA). L'import previst en la present ordre està cofinançat pel Fons Social Europeu.
  
Article 2
  
S'afegix un capítol III a l'Ordre de 21 de setembre de 1998 de la Conselleria d'Ocupació, Indústria i Comerç, per la qual es regula l'aplicació del Programa Eurodyssée a la Comunitat Valenciana, sota el títol «Estades formatives de jóvens procedents de països no membres de la Unió Europea», amb el següent contingut:
  
«Article 15
  
1. Podran concedir-se ajudes per a estades formatives en institucions, entitats o empreses de la Comunitat Valenciana de jóvens participants en el programa, que procedisquen de regions pertanyents a països europeus no membres de la Unió Europea. La mencionada estada formativa no comportarà cap vinculació laboral entre el jove participant i l'entitat i la seua duració no podrà ser superior a tres meses. La quantia de la subvenció es calcularà a raó de 170.000 pessetes per cada mes de duració de l'estada formativa, a la qual s'incorporarà una aportació de l'entitat beneficiària d'un mínim de 19.000 pessetes mensuals, i caldrà afectar la totalitat de l'ajuda a sufragar la beca de l'estada formativa. Anirà a càrrec del becari la cobertura de l'assistència sanitària per malaltia comuna, a través de la subscripció de l'oportuna pòlissa d'assegurança.
  
2. Podran ser beneficiàries d'estes ajudes les entitats públiques o privades que, complint els requisits establits en l'article 3, oferisquen als jóvens participants en el programa, procedents de països europeus no membres de la Unió Europea, la realització d'una estada formativa, que es portarà a cap en la forma i amb els requisits que es determinen en la resolució de concessió de les ajudes.
  
3. En estos casos l'informe que es recull en l'article 5,1, e) contindrà la descripció de l'estada de formació amb programació d'activitats, duració, jornada prevista, data possible d'inici, i també el compromís de l'empresa d'aportar 19.000 pessetes a la beca mensual del jove participant.
  
4. El pagament de l'ajuda es realitzarà després de la presentació prèvia de la documentació que acredite el compromís adquirit entre l'entitat que oferix l'estada formativa i el jove participant, i també l'inici d'esta, en la qual consten les dades i la firma del participant i del representant legal de l'empresa. Constituirà obligació de l'entitat beneficiària, com a mesura de control, la presentació a l'acabament de l'estada formativa d'un informe respecte del desenrotllament de l'estada, acompanyat dels justificants del pagament al jove participant de la beca mensual total.
  
5. En allò que no s'ha previst específicament en este article seran d'aplicació les normes generals establides en el capítol I de la present ordre».
  
DISPOSICIÓ ADDICIONAL
  
Per a l'any 1999, el termini de presentació de sol·licituds serà de 20 dies a partir de l'endemà de la publicació de la present ordre en el Diari Oficial de la Generalitat Valenciana. La documentació justificativa establida per a procedir al pagament de les ajudes haurà de presentar-se fins al 30 de octubre de 1999.
  
DISPOSICIÓ FINAL
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 24 de juny de 1999
  
El conseller d'Ocupació, Indústria i Comerç,